<classify> RAIS John Magufuli amekonga nyoyo za Watanzania kwa uamuzi wake wa kutekeleza mradi wa kufua umeme wa maji wa Rufiji.Juzi Ijumaa, Rais Magufuli aliweka jiwe la msingi la ujenzi wa mradi huo mkubwa wa kufua umeme utakaozalisha megawati 2,115. Mradi huo unatekelezwa katika Pori la Akiba la Selous wilayani Rufiji mkoani Pwani na mkandarasi wake ni kampuni za ubia za Arab Contractors na Elsewedy zote za Misri.Baadhi ya wananchi na viongozi waliohudhuria uzinduzi huo wamempongeza Rais Magufuli kwa hotuba nzuri iliyoonesha jinsi anavyojali maisha ya Watanzania bila kutishwa na kelele za wasiotakia mema Tanzania.Mjumbe wa Kamati ya Siasa ya Mkoa wa Morogoro, Vitalis Lipagila alisema uamuzi wa Rais Magufuli kutekeleza mradi wa Rufiji ni wa uthubutu mkubwa.Kama alivyosema mwenyewe kelele nyingi zilipigwa juu ya mradi huu. Kwa kweli Rais wetu ni mtu wa kuthubutu na asiyeyumba, alisema Lipagila na kuongeza kuwa CCM Mkoa wa Morogoro inamuunga mkono na itasimama naye kidete katika kufanikisha mradi huo.Mkazi wa Kisaki mkoani Morogoro, Jabir Shikamkono alisema taifa linajivunia kutekelezwa kwa mradi huo wenye manufaa makubwa.Shikamkono alisema mradi huo licha ya kuwa wa manufaa kitaifa, lakini pia wao watafaidika moja kwa moja kwani wako jirani na mradi huo utakaokamilika Juni mwaka 2022.Kwa kweli Rais amekonga nyoyo za watu. Mradi huo manufaa yake yatakuwa makubwa kwa taifa. Tumefurahi sana na tunaamini ukombozi unakuja, alisema.Mkazi wa Mloka wilayani Rufiji, Pili Mtandika alisema Rais Magufuli amewafurahisha sana kwa sababu awali walijiona kama wametengwa. Kwa kweli Rais tunamuombea aendelee na wema huu. Tunamtakia heri na fanaka kwa sababu mwanzo tulijiona tumetengwa, alisema Mtandika. Mwajuma Saleh anayeishi Kisaki alisema wamefarijika na hotuba ya Rais Magufuli na hasa alipotamka kuwa wananchi wa maeneo ya jirani na mradi wapewe kipaumbele.Nimefurahi Rais kusema wananchi wa maeneo ya jirani wapewe kipaumbele. Naamini sisi vijana tutapata nafasi ya kushiriki katika mradi, alisema Saleh.Akitoa dua kabla ya kuanza kwa shughuli hiyo, Katibu wa Bakwata Wilaya ya Rufiji, Thabit Mbonde alimpongeza Rais Magufuli kwa kusimama kidete na serikali yake kuwaletea wananchi maendeleo.Nampongeza Rais Magufuli kwa ujasiri wa kutekeleza miradi ya maendeleo licha ya mikikimikiki unayokumbana nayo. Kaza buti. Hapa Kazi Tu, alisema Mbonde na kushangiliwa na waliohudhuria hafla hiyo.Mchungaji Godfrey alisema Rais Magufuli anafanya kazi ngumu na nzito na kuwaomba watanzania waendelee kuunga mkono na kumuombeaAkizungumzia hotuba hiyo ya Rais Magufuli, Kaimu Meneja Mawasiliano wa Tanesco, Leila Muhaji alimpongeza Rais kwa hotuba nzuri na kwamba Tanesco watatekeleza yote aliyoyaagiza. Lakini Leila aliwahimiza wananchi wa maeneo ya jirani na mradi kuchangamkia fursa kama alivyoeleza Rais Magufuli.Hili la kuchangamkia fursa ni jambo zuri sana. Kama alivyoeleza Rais, zipo fursa nyingi wakati huu wa ujenzi. Tanesco tunawahimiza wananchi wajitokeze kuweza kupata nafasi ya kutoa mchango wao katika mradi wao, alisema Leila.Katika hotuba yake, Rais Magufuli alisema Tanzania ni Taifa huru na sio nchi masikini, hasa ilipoamua kutekeleza mradi huo wa megawati 2,115.Alisema kelele zinazopigwa kuhusu mradi huo ni kwa sababu wapo watu wenye maslahi binafsi wanaoumia kwa Tanzania kutekeleza mradi huo na kuwa Tanzania imeudhihirishia ulimwengu kuwa unapoamua kutekeleza miradi yako usihangaike kutafuta maoni ya watu wengine kwani wapo watakaokuwamisha.Aidha, alisema ametimiza ndoto za Baba wa Taifa, Mwalimu Julius Nyerere aliyeasisi wazo wa kuwa na mradi wa kufua umeme katika Bonde la mto Rufiji.Awali akizungumza kabla ya kumkaribisha Rais Magufuli kuhutubia Taifa, Waziri wa Nishati, Dk Medard Kalemani alisema Rais Magufuli ametimiza ndoto mbili za Mwalimu Nyerere. Dk Kalemani alizitaja ndoto hizo kuwa ni kuhamia Dodoma kwa Makao Makuu ya nchi na sasa mradi wa kufua umeme wa maji  <topic>: KITAIFA 